钦定古今图书集成/明伦汇编/官常典/第360卷 > 金光辰
## 钦定古今图书集成/明伦汇编/官常典/第360卷 > 金光辰

按《明外史张玮传》：“金光辰，字居垣，全椒人。崇祯元年
进士。授行人，擢御史，巡视西城。内使周二杀人，牒司
礼监捕之，其人方直御前，叩头乞哀。帝曰：‘此国家法，
朕不得私’。卒抵罪。京师大风雹，疏陈崇治体、课实行、
明功罪、预国储、端化源、广言路六事。给事中章正宸
言事下狱，抗疏救之。张捷荐吕纯如，光辰既廷驳，退”
复上疏极论，事乃止。出按河南，拮据兵事，条奏至三
百馀章。总兵官邓𤣱死，大学士王应熊令兵部给勘
合，其兄琳遂横河南。光辰劾之，并劾应熊，帝不问。河
南推官汤开远建言被逮，用光辰请，复其官。九年还
朝，京师戒严，劾兵部尚书张凤翼“三不可解，一大可
忧。”帝以凤翼方在行间，寝其奏。中官杜勋镇通州，诏
移之三协。会兵部侍郎仇维桢出镇，请留勋。光辰抗
疏劾之。帝讳言用宦官事，大恚。八月，召对平台，诘责再三，奏对无所挠。帝初欲重谴，忽皎日中风霆交发，
大雨若倾，乃命镌三级，调外。由浙江按察司照磨召
为大理寺正，进太仆丞。十三年五月，偕诸大臣召对
平台，咨以御边、救荒、安民之策。光辰班最后，奏对，时
已秉烛，乃历陈数百言，帝为倾听。明日谕辅臣令诸
臣各缮疏进呈，一时称盛举。寻移尚宝丞。帝谕诸臣
可利民、救时致治，补阙者，条送内阁。光辰因陈罢革
练总、换授、私派佥报数事，且曰：“初计臣所议，有练饷
无剿饷，则剿饷即在练饷中。今有司复征剿饷，当明
颁敕”谕清核。报闻。历光禄少卿、左通政。十五年五月
偕诸臣召对德政殿，备陈贼形势，帝纳其言。寻擢左
佥都御史。力救刘宗周，遂镌三级调外。事具《宗周传》。
明年丁父忧。福王时，起故官，令服阕赴任。已，遭国变，
家居二十馀年卒。